Kronik: Vi risikerer at blive fattigere kulturelt og demokratisk | Danske Medier
Kronik: Vi risikerer at blive fattigere kulturelt og demokratisk
-Hvis vi ikke tøjler statens public service-medier, ender de med at udrydde mangfoldigheden i det danske medielandskab, og så står vi fattigere tilbage både kulturelt og demokratisk, skriver adm. direktør Ebbe Dal og kommunikationskonsulent Toke Helmø, Danske Medier, i en kronik i Politiken.
De beskriver, hvordan DR ekspanderer og ønsker at være overalt.
-Vi kan sagtens forstå, at DR gerne vil favne alle grupper i Danmark, men resultatet bliver et kvælende favntag, hvor de public service-medier, som skulle bidrage til at mangfoldiggøre det danske medielandskab, ender med at underminere det, hedder det i kronikken.
Ebbe Dal og Toke Helmø finder, at DR og de regionale TV 2-stationer i kraft af deres positioner som licensfinansierede medier i høj grad er med til at sætte rammerne, og deres betydning for medielandskabets mangfoldighed kan ikke overdrives.
De opfordrer til, at DR beskæres med fem pct. om året i fem år – ikke for at få DR ned med nakken – men ”fordi vi mener, det er nødvendigt at vende tilbage til normale forhold og dermed gøre op med den skævvridning, der de seneste år er sket mellem public service-medierne og de private medier”.